MySejahtera

MySejahtera merupakan aplikasi yang dibangunkan oleh Kerajaan Malaysia untuk membantu dalam pengawasan penularan wabak COVID-19 di dalam negara dengan membolehkan pengguna melaksanakan penilaian kesihatan kendiri. Pada masa yang sama, ia membantu Kementerian Kesihatan Malaysia (KKM) mendapat maklumat awal untuk mengambil tindakan yang cepat dan berkesan.

Latar belakang

Sejarah 
MySejahtera dibangunkan dengan kerjasama strategik kerjasama Majlis Keselamatan Negara, Kementerian Kesihatan, Unit Pemodenan Tadbiran dan Perancangan Pengurusan Malaysia (MAMPU), dan Suruhanjaya Komunikasi dan Multimedia Malaysia (SKMM). Aplikasi ini dilancarkan oleh Menteri Kesihatan Adham Baba pada 20 April 2020. Aplikasi MySejahtera boleh didapati di Galeri Aplikasi Mudah Alih Kerajaan Malaysia (GAMMA), Apple Store, Google Play, dan Huawei AppGallery.

Pada 19 November 2020, Ketua Pengarah Noor Hisham Abdullah mengesahkan bahawa 9,167 kes COVID-19 telah dikenal pasti oleh aplikasi MySejahtera sejak dilancarkan pada bulan April 2020 melalui kaedah penjejakan termasuk penggunaan pangkalan data MySejahtera oleh pejabat kesihatan daerah dan pengesanan kontak rapat mungkin bagi seseorang pesakit COVID-19.

Fungsi 
Fungsi utama aplikasi MySejahtera adalah untuk membantu pihak kerajaan dalam mengurus dan mengurangkan wabak COVID-19, membolehkan pengguna memantau keadaan kesihatan mereka sepanjang wabak COVID-19, membantu pengguna mendapatkan rawatan dengan segera jika didiagnosis dengan COVID-19 dan membantu mencari kemudahan kesihatan terdekat bagi pemeriksaan dan rawatan COVID-19. Aplikasi ini juga banyak digunakan di negara ini untuk mendaftar masuk ketika mengunjungi tempat baru melalui kaedah pengimbasan kod QR dan sekarang juga digunakan untuk pendaftaran program vaksin COVID-19 negara.

Rujukan

Pautan luar
 Twitter MySejahtera

Perisian berkaitan pandemik COVID-19
Pandemik COVID-19 di Malaysia